CELEX: C2006/010/29
Language: da
Date: 2006-01-14 00:00:00
Title: Sag C-403/05: Sag anlagt den  17. november 2005  af Europa-Parlamentet mod Kommissionen for De Europæiske Fællesskaber

14.1.2006   
            
            
               DA
            
            
               Den Europæiske Unions Tidende
            
            
               C 10/14
            
         Sag anlagt den 17. november 2005 af Europa-Parlamentet mod Kommissionen for De Europæiske Fællesskaber
   (Sag C-403/05)
   (2006/C 10/29)
   Processprog: fransk
   Ved De Europæiske Fællesskabers Domstol er der den 17. november 2005 anlagt sag mod Kommissionen for De Europæiske Fællesskaber af Europa-Parlamentet ved R. Passos, E. Waldherr og K. Lindahl, som befuldmægtigede.
   Europa-Parlamentet har nedlagt følgende påstande:
   
               1.
            
            
               Kommissionens beslutning om godkendelse af et projekt vedrørende sikkerheden ved Filippinernes grænser, der skal finansieres af budgetkonto 19 10 02 i De Europæiske Fællesskabers almindelige budget (Philippine Border Management Projet; nr. ASIA/2004/016-924), vedtaget til gennemførelse af Rådets forordning (EØF) nr. 443/92 om finansiel og faglig bistand til og økonomisk samarbejde med udviklingslandene i Asien og Latinamerika (1), annulleres.
            
         
               2.
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Europa-Parlamentet har nedlagt påstand om annullation af Kommissionens beslutning med den begrundelse, at Kommissionen har overskredet sine gennemførelsesbeføjelser.
   Det primære formål med den anfægtede beslutning er at bekæmpe terrorisme ved at gennemføre FN's Sikkerhedsråds resolution nr. 1373 om terrorbekæmpelse (2001). Derimod er formålet med forordning nr. 443/92 at yde udviklingsbistand ved hjælp af finansielt, økonomisk og teknisk samarbejde. De gennemførelsesbeføjelser, som er tillagt ved denne basisretsakt, har pålagt Kommissionen at sikre forvaltningen og det finansielle, tekniske samt økonomiske samarbejde. En foranstaltning, der er bestemt til at hjælpe den filippinske regering med at øge sikkerheden ved landets grænser med henblik på at bekæmpe terrorisme, overskrider de gennemførelsesbeføjelser, der er fastsat i basisretsakten og er derfor ulovlig.
   Den anfægtede beslutning er ikke blevet offentliggjort i Den Europæiske Unions Tidende. Europa-Parlamentet fik først kendskab til hele beslutningens ordlyd den 9. september 2005.
   
      (1)  EFT L 52 af 27.2.1992, s. 1.